લીલિયું ભોજન લો. લીલાં ફળ અને શાક તો ખાવાં જ જોઈએ. તેમાં લુટીન, ઇન્ડોલ નામના ફાયટોકેમિકલ્સ હોય છે જે પેટ માટે ઘણાં સારાં મનાય છે. લીલા રંગનાં શાક જેમ કે પાલક, મેથી, તાંજળિયા, ચીલ (બથુઆ) વગેરે ભાજી, દૂધી, ચીભડાં વગેરેમાં ફાઇબર અને આયર્ન ભરપૂર માત્રામાં હોય છે. તે પાચનતંત્રને મજબૂત કરે છે. પાચનતંત્ર ઉપરાંત લીલી શાકભાજી આંખો માટે ફાયદારૂપ સાબિત થાય છે. સલાડ ખાવાની પણ આરોગ્ય નિષ્ણાતો સલાહ આપે છે. ઘણા જૈનો કાચાં કેળાનું શાક ખાતા હોય છે. કાચાં કેળાની ઘણી બધી રેસિપી રસોઈ નિષ્ણાતો સૂચવતા હોય છે. કાચાં કેળામાં ફાઇબર, વિટામીન અને ખનીજ તત્ત્વો હોય છે. તેનાથી બ્લડ સ્યુગર માપમાં રહે છે. વજન જળવાય છે. કૉલેસ્ટેરોલનું સ્તર પણ વધતું નથી. ફૂદીનો પણ ઘણો બધો ફાયદારૂપ છે. આ ઉપરાંત નાગરવેલનાં પાન શરદીમાં ખવાતાં હોય છે. તેનો મુખવાસ તરીકે પણ ઉપયોગ થાય છે. તુલસીનાં પાન પણ શરદીમાં ફાયદારૂપ રહે છે.